אמיר שורוש

אמיר שוּרוּש (בערבית: أمير شوروش; נולד ב-9 ביולי 1984) הוא שחקן ישראלי ערבי, זוכה פרס האקדמיה הישראלית לטלוויזיה לשנת 2021.

נודע בעיקר בזכות גילום דמותו של ראמזי עבד ראמזי בקומדיית המצבים "קופה ראשית" בכאן 11, ובחיקויים של מנסור עבאס, איימן עודה ויוסוף חדאד ב"ארץ נהדרת" בקשת 12.

ביוגרפיה
שוּרוּש נולד וגדל באילת. הוא בנם של אנואר, ערבי-נוצרי, ושל מאירה, יהודייה ממוצא תימני. למד בבית הספר ע"ש בגין בעיר הולדתו. את שירותו בצה"ל עשה כחייל קרבי בגדוד חרוב. סיים ללמוד ב-2009 בבית הספר למשחק בית צבי. לדבריו, התחנך על השפה העברית, ולמרות המבטא שלו, הוא אינו דובר ערבית שוטפת. עם זאת, סיפר שבבית ילדותו אכלו בעיקר אוכל מבית אביו, מהמטבח הערבי.

בטרם קיבל תפקיד משחק קבוע, עבד שורוש כמלצר, ברמן, מחסנאי, טבח ואף מלח בספינה באילת.

הוא שיחק בתיאטרון אורנה פורת, בתיאטרון השעה ובתיאטרון בית לסין, ושיחק במחזמר "בילי שוורץ", בתיאטרון חיפה.

בשנת 2010 שיחק בסדרת הדרמה קומית-סאטירית על עולם הריאליטי "15 דקות" מבית yes, בה גילם את אמיר דיראר, ערבי המתמודד בתוכנית מציאות.

בשנת 2011 שיחק בסדרה "אחת אפס אפס" בערוץ 10, בתור ריפעת דאחלק.

בשנת 2014 שיחק בסדרה "מתים לרגע" ב-HOT3, בתור בחור בדייט עם אסמה.

בשנת 2018 שיחק בסדרה "הפסיכולוגית" בכאן 11, וגילם את חמודי עלאווי. באותה השנה החל לשחק בסדרה "קופה ראשית" ששודרה בתחילה בטלוויזיה החינוכית ומהעונה השנייה בערוץ כאן 11, בתפקיד ראמזי עבד ראמזי, עובד כללי בכיר בסופרמרקט. מאז 2020 הוא מגלם את דמותו של ראמזי גם בפרסומות ל"מיני סופר אלונית" של חברת דור אלון.

בשנת 2019 שיחק בשתי סדרות ב"כאן 11"; ב"שב"ס" בתור המחבל ואליד, וכן במיני-סדרה "דוז פואה". באותה השנה שיחק גם בסדרה "מזרח תיכון מרכז" של HOT בתור עאריף.

מאז 2020, מחקה את יו"ר הרשימה המשותפת ויו"ר מפלגת חד"ש איימן עודה, יו"ר מפלגת רע"ם מנסור עבאס, ואת ראש עיריית נצרת עלי סלאם - בתוכנית המערכונים "ארץ נהדרת" בקשת 12.

בשנת 2021 גילם את המורה לספורט בסדרה "שקשוקה" בכאן חינוכית; גילם את ואליד בתוכנית המערכונים הסאטירית "ערוץ אפס" בכאן 11; וגילם את א' בסדרה "צפוף" בערוץ זום למנויי הוט. החל מאותה השנה משחק בהצגה הקומית-סאטירית "ניקוי ראש לשב"כ" מאת חגי טיומקין.

ב-2021 גילם את חורחה בסדרה "שבאבניקים" ב-HOT3.

באוקטובר 2021 עלתה לשידור בכאן חינוכית הסדרה הקומית "בלוגה בלוז", בה הוא משחק בתור שפי.

ב-24 במרץ 2022 זכה בפרס השחקן הראשי הטוב ביותר בסדרה קומית בטקס פרסי האקדמיה הישראלית לטלוויזיה לשנת 2021, על גילום דמותו של ראמזי עבד ראמזי בסדרה "קופה ראשית" בכאן 11.

בשנת 2023 פורסם כי שורוש לוהק להשתתף לראשונה בפסטיגל. באוקטובר באותה השנה השתתף בהקלטה המחודשת לשיר "יותר מזה אנחנו לא צריכים" של שלמה ארצי ביחד עם כל שחקני "ארץ נהדרת", לזכר הנרצחים ולמען החטופים והנעדרים במלחמת חרבות ברזל של צה"ל. כמו כן באוקטובר 2023, חיקה במסגרת "ארץ נהדרת" ("ארץ נלחמת") את פעיל ההסברה הערבי הפרו-ישראלי, יוסוף חדאד.

חיים אישיים 
שורוש נשוי לשחקנית טלי בן-יוסף, ולהם שני ילדים. הם מתגוררים בשכונת יד אליהו בתל אביב-יפו.

קישורים חיצוניים

הערות שוליים

בוגרי בית צבי
שחקני קולנוע וטלוויזיה ישראלים
שחקני תיאטרון ישראלים
זוכי פרס האקדמיה לטלוויזיה: שחקנים
שחקנים ערבים ישראלים
משתתפי הפסטיגל
ארץ נהדרת: אישים
אילת: אישים
ישראלים שנולדו ב-1984